《春暮得秋湄太原书却寄》
清代·杨深秀

美人在雁门，寄我一端绮。春风吹我愁，忽满晋祠水。

晋祠春水绿沄沄，万树桃花粲锦云。长亭短亭一百五，茅龙一夜度吟魂。

却从天际路，邂逅云中君。月映群帝佩，风摇列仙裙。

红尾小凤臆语我，使我手搢碧玉称外臣。臣家赤野无春草，麦苗桑叶青欲了。

往日膏腴比龙鳞，即今灼裂成龟兆。臣谨顿首，伏俯私告。

帝旁玉女何不排青云，撒白雨，使我士女前歌而后舞。

帝乃嘘万里之天风，送我太行之西，洪河之东。鲸波百丈悬瓮寺，羊肠九折铜鞮宫。

美人幽居怨瑶瑟，明睐垂泪双玉红。告我春欲尽，寂寞无花丛。

台骀之帝子，藐姑射之神人。赤豹云軿日六簙，屯膏不下愁吾民。

美人美人尔莫怨，三十六帝余亲见。无须膜拜祝香花，会有唾咳激竹箭。

君不闻唐祠峨峨晋水曲，自昔能为一方福。若令群黎靡孑遗，至今谁为荐椒菊。

还君锦绣段，持作荒年谷。不用蓬首怨春归，行看夏雨生众绿。

作者简介：（1849—1898）山西闻喜人，原名毓秀，字漪村，号孴孴子。光绪十五年进士，授刑部主事。累官御史。百日维新间，屡疏言事，严劾守旧大臣。政变起，抗疏请归政皇帝，被杀。为戊戌六君子之一。有《雪虚声堂诗草》、《杨漪村侍御奏稿》等。